Ελένη Μενεγάκη

Η Ελένη Μενεγάκη (Αθήνα, 29 Οκτωβρίου 1969) είναι Ελληνίδα παρουσιάστρια, με τηλεοπτική καριέρα από το 1991 έως σήμερα.

Νεανικά χρόνια
Γεννήθηκε στις 29 Οκτωβρίου του 1969 και μεγάλωσε στον Κολωνό, μέχρι τα 8 της χρόνια. Μετακόμισε με την οικογένεια της στο Μαρούσι, όπου και τελείωσε το λύκειο. Κατάγεται από το Ηράκλειο Κρήτης από τον πατέρα της και από την Κάρυστο Ευβοίας από την μητέρα της. Ο πατέρας της απεβίωσε όταν ήταν 2 ετών. Η μητέρα της ξαναπαντρεύτηκε και έχει έναν αδελφό τον Θεόδωρο, δικηγόρο στο επάγγελμα. Η θεία της, Μαρία Μενεγάκη ήταν καθηγήτρια του Γαλλικού Πολιτισμού του Πανεπιστημίου Αθηνών.

Καριέρα
Τηλεόραση
Η Ελένη Μενεγάκη ξεκίνησε την καριέρα της ως μοντέλο το 1988 πρωταγωνιστώντας σε φωτογραφίσεις, διαφημίσεις και βίντεο κλιπς.

Ξεκίνησε τη καριέρα της ως παρουσιάστρια το 1991, από το κανάλι MEGA και την εκπομπή «Κοκτέιλ», στο πλευρό του Ιάσονα Τριανταφυλλίδη. Έπειτα, το 1992, έκανε ένα πέρασμα από τις σειρές «Αχ Ελένη» και «Τα Μπακούρια» ενώ συμμετείχε και στο τηλεπαιχνίδι «Mega Banca» ως συμπαρουσιάστρια του Γιώργου Πολυχρονίου για δύο σεζόν.

Το 1994, υπέγραψε συμβόλαιο με το κανάλι ΑΝΤ1 και πρωταγωνίστησε για δύο σεζόν στη σειρά «Πάτερ ημών» μαζί με τον Κώστα Καρρά. Toν Σεπτέμβριο του 1995, ξεκίνησε να παρουσιάζει την ψυχαγωγική εκπομπή «Πρωινός καφές», η οποία την ανέδειξε ως παρουσιάστρια και παρέμεινε για δέκα χρόνια, προβάλλοντας έτσι το όνομα της περισσότερο στις ελληνικές οικογένειες. Η Ελένη Μενεγάκη κέρδισε το κοινό και χαρακτηρίστηκε «Βασίλισσα της Πρωινής Ζώνης». Παράλληλα, παρουσίαζε και τα «Καλλιστεία ΑΝΤ1» ενώ έκανε προσκεκλημένη (γκεστ) εμφάνιση στις σειρές «Καραμπόλα» (1997) και «Νταντά για όλες τις δουλειές» (1998). Το 1998 έπαιξε στο βίντεο κλιπ για το τραγούδι Δάκρυ, Δάκρυ του Λάμπη Λιβιεράτου. Επίσης συνέχισε να πρωταγωνιστεί σε διαφημίσεις όλα τα χρόνια της καριέρας της.

Το 2005, πήρε μεταγραφή για το κανάλι ALPHA και ανέλαβε τη παρουσίαση της πρωινής ψυχαγωγικής εκπομπής «Καφές με την Ελένη», η οποία ολοκληρώθηκε σε έξι σεζόν, καταγράφοντας υψηλά νούμερα τηλεθέασης. Από το 2011 μέχρι το 2020, παρουσίαζε τη μεσημεριανή ψυχαγωγική εκπομπή «Ελένη» καθημερινά στη μία το μεσημέρι έπειτα από το μεσημβρινό δελτίο ειδήσεων, ενώ παράλληλα εμφανίστηκε ως γκεστ στις σειρές «Από άλλο ανέκδοτο» (2014) και «Μην αρχίζεις τη μουρμούρα» (2017). Την 1η Ιουλίου του 2020 σταμάτησε την ψυχαγωγική εκπομπή και αποχώρησε από το κανάλι έπειτα από 15 χρόνια. Από το 2021 έπειτα από απουσία ενός χρόνου μέχρι το 2024, παρουσίαζε την ίδια εκπομπή στο Mega Channel. Τον Ιούλιο του 2024, η Μενεγάκη ανακοίνωσε το τέλος της καριέρας της, από την καθημερινή ζώνη. Η Ελένη Μενεγάκη υπήρξε για 30 χρόνια, η πιο δημοφιλής παρουσιάστρια, η πιο πολυφωτογραφημένη Ελληνίδα και στην κορυφή στην καρδιά του τηλεοπτικού κοινού.

Προσωπική ζωή
Έχει κάνει τρεις γάμους.

Ο πρώτος έγινε το 1989, με τον επιχειρηματία Σταύρο Γαρδέρη, αλλά κράτησε μόλις έναν χρόνο.

Ο δεύτερος, έγινε το 2001, με τον πρώην διευθυντή προγράμματος του ΑΝΤ1, Γιάννη Λάτσιο, με τον οποίο ξεκίνησαν τη σχέση τους το καλοκαίρι του 1997. Απέκτησαν μαζί τρία παιδιά: τον Άγγελο (γενν. 30 Νοεμβρίου 2002), την Λάουρα (γενν. 9 Φεβρουαρίου 2005) και την Βαλέρια (γενν. 28 Ιανουαρίου 2008).

Το ζευγάρι πήρε διαζύγιο το 2010 και λίγο αργότερα, εκείνη ξεκίνησε τη σχέση της με τον επιχειρηματία Μάκη Παντζόπουλο, με τον οποίο παντρεύτηκε το 2015, ενώ την ίδια χρονιά γεννήθηκε η κόρη τους, Μαρίνα (γενν. 29 Μαρτίου 2015).

Παραπομπές

Κατηγορία:Ελληνίδες τηλεπαρουσιάστριες
Κατηγορία:Ελληνίδες ηθοποιοί τηλεόρασης